BILAG XXI

**INSTRUKSER FOR INDBERETNING VEDRØRENDE KONCENTRATION AF LIKVIDITETSDÆKNINGSPOTENTIALE**

1. De indberettende institutter anvender instrukserne i dette bilag for med henblik på skema C 71.00 at indsamle oplysninger om deres koncentration af likviditetsdækningspotentiale efter de ti største beholdninger af aktiver eller likviditetslinjer bevilget instituttet med dette formål.

2. Når en udsteder eller modpart henføres til mere en produkttype eller valuta eller mere end et kreditkvalitetstrin, indberettes den samlede værdi. Den produkttype eller valuta eller det kreditkvalitetstrin, der skal indberettes, er dem, som er relevante for den største andel af koncentrationen af likviditetsdækningspotentiale.

3. Likviditetsdækningspotentialet i C 71.00 er det samme som det i C 66.01 med det forbehold, at de aktiver, der indberettes som likviditetsdækningspotentiale med henblik på C 71.00, skal være ubehæftede, så instituttet kan konvertere dem til kontanter på referencedatoen for indberetning.

4. For at beregne koncentrationerne med henblik på indberetningsskema C 71.00 efter væsentlig valuta skal institutterne anvende koncentrationerne i alle valutaer.

5. Hvis en udsteder eller modpart tilhører flere grupper af indbyrdes forbundne kunder, indberettes denne kun én gang i gruppen med den største koncentration af likviditetsdækningspotentiale.

6. Med undtagelse af række 120 indberettes koncentrationer af likviditetsdækningspotentiale, hvor en centralbank er udsteder eller modpart, ikke i dette skema. I tilfælde af at et institut har forhåndsanbragt aktiver hos en centralbank til standardlikviditetsoperationer, og i det omfang de pågældende aktiver falder ind under en af de ti største udstedere eller modparter for ubehæftet likviditetsdækningspotentiale, skal instituttet indberette den oprindelige udsteder og den oprindelige produkttype.

|  |  |
| --- | --- |
| Kolonne | Henvisninger til retsakter og instrukser |
| 010 | **Udsteders navn**  Navnet på de ti største udstedere af ubehæftede aktiver eller modparter for uudnyttede bevilgede likviditetslinjer, der er til rådighed for instituttet, skal indberettes i kolonne 010 i aftagende orden. Den største post angives under 1.01, den næststørste under 1.02, og så fremdeles. Udstedere og modparter, der udgør en gruppe af indbyrdes forbundne kunder, indberettes som én enkelt koncentration.  Det navn på udstederen eller modparten, der angives, skal være det fulde navn på den juridiske enhed, som har udstedt aktiverne eller bevilget likviditetslinjerne, inklusive eventuelle angivelser af selskabsform i overensstemmelse med national selskabsret. |
| 020 | LEI-kode  Modpartens LEI-kode (Legal Entity Identifier). |
| 030 | **Udstedersektor**  Der skal tildeles én sektor til hver udsteder eller modpart på grundlag af FINREP's økonomiske sektorklasser:  i) offentlig forvaltning og service, ii) kreditinstitutter, iii), andre finansielle selskaber, iv), ikkefinansielle selskaber, v) husholdninger.  For grupper af indbyrdes forbundne kunder indberettes ingen sektor. |
| 040 | **Udstederens hjemsted**  Der anvendes tobogstavskode efter ISO 3166-1-standarden for det land, hvor udstederen eller modparten har sit hjemsted (herunder pseudo-ISO-koder for internationale organisationer, som anført i den seneste udgave af Eurostats "Balance of Payments Vademecum").  For grupper af indbyrdes forbundne kunder indberettes ikke noget land. |
| 050 | **Produkttype**  Udstedere/modparter, der indberettes i kolonne 010, skal tildeles en produkttype svarende til aktivets produkttype eller den produkttype, som standbylikviditetslinjen er modtaget i. Hertil anvendes følgende koder angivet med fed skrift:   * **SrB** (obligation med fortrinsret (seniorobligation)) * **SubB** (efterstående obligation) * **CP** (kortfristet gældsbrev (commercial paper)) * **CB** (dækkede obligationer) * **US** (UCITS-værdipapir, dvs. finansielle instrumenter, der udgør en kapitalandel i eller er et værdipapir udstedt af et institut for kollektiv investering i værdipapirer (UCITS)) * **ABS** (værdipapir med sikkerhed i aktiver (asset backed security)) * **CrCl** (gældsfordring) * **Eq** (aktier) * Guld (hvis fysisk guld, der kan behandles som en enkelt modpart) * **LiqL** (uudnyttede bevilgede likviditetslinjer, der er til rådighed for instituttet) * **OPT** (anden produkttype) |
| 060 | **Valuta**  Udsteder eller modparter, der indberettes i kolonne 010, tildeles en ISO-valutakode i kolonne 060 svarende til den valuta, som det modtagne aktiv eller de uudnyttede bevilgede likviditetslinjer, som instituttet har fået tildelt, er denomineret i. Trebogstavvalutakoden efter ISO 4217 anvendes.  Når en linje i flere valutaer er en del af koncentrationen af likviditetsdækningspotentiale, skal linjen tælles i den valuta, der er den primære valuta i resten af koncentrationen. Hvad angår separat indberetning i valutaer af væsentlig betydning, jf. artikel 415, stk. 2, i forordning (EU) nr. 575/2013, skal institutterne foretage en vurdering af, hvilken valuta pengestrømmen sandsynligvis vil optræde i, og indberette posten udelukkende i den valuta af væsentlig betydning, i overensstemmelse med instrukserne for den separate indberetning af valutaer af væsentlig betydning i likviditetsdækningsgraden, jf. forordning (EU) 2016/322. |
| 070 | **Kreditkvalitetstrin**  Det relevante kreditkvalitetstrin skal tildeles i overensstemmelse med forordning (EU) nr. 575/2013, og det skal være det samme som for de poster, der indberettes efter løbetidsmetoden. Når der ikke findes en rating, tildeles trinnet "ikkerated". |
| 080 | **Markedsværdi/nominel værdi**  Markedsværdien eller dagsværdien af aktiverne eller — hvis det er relevant — den nominelle værdi af de uudnyttede likviditetslinjer, der er til rådighed for instituttet. |
| 090 | **Værdi af sikkerheder, der er belånbare i centralbanker**  Værdien af sikkerheder i overensstemmelse med centralbankreglerne for stående faciliteter for de specifikke aktiver.  Dette felt skal ikke udfyldes for så vidt angår aktiver, der er denomineret i en valuta, som er omfattet af forordning (EU) 2015/233, dvs. en valuta, for hvilken centralbankens kriterier for godkendelse af sikkerhedsstillelse er defineret særdeles snævert. |